CELEX: 32007D0071
Language: hr
Date: 2006-12-20 00:00:00
Title: 2007/71/EZ: Odluka Komisije od 20. prosinca 2006. o osnivanju skupine znanstvenih stručnjaka za oznake izvornosti, oznake zemljopisnog podrijetla i garantirano tradicionalne specijalitete

03/Sv. 041
            
            
               HR
            
            
               Službeni list Europske unije
            
            
               218
            
         32007D0071
   
               L 032/177
            
            
               SLUŽBENI LIST EUROPSKE UNIJE
            
            
               20.12.2006.
            
         
      ODLUKA KOMISIJE
   
   od 20. prosinca 2006.
   o osnivanju skupine znanstvenih stručnjaka za oznake izvornosti, oznake zemljopisnog podrijetla i garantirano tradicionalne specijalitete
   (2007/71/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da:
   
               (1)
            
            
               Uredbom Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1) utvrđuju se uvjeti koje treba zadovoljiti da bi se neki naziv registrirao kao zaštićena oznaka zemljopisnog podrijetla (ZOZP) ili zaštićena oznaka izvornosti (ZOI).
            
         
               (2)
            
            
               Uredbom Vijeća (EZ) br. 509/2006 od 20. ožujka 2006. o poljoprivrednim i prehrambenim proizvodima kao garantirano tradicionalnim specijalitetima (2) utvrđuju se uvjeti koje treba zadovoljiti da bi se neki naziv registrirao i zaštitio na razini Zajednice kao garantirano tradicionalni specijalitet (GTS).
            
         
               (3)
            
            
               Kako bi riješila određene složene znanstvene probleme do kojih može doći kod preispitivanja uvjeta za registraciju posebne zaštićene oznake izvornosti, zaštićene oznake zemljopisnog podrijetla ili garantirano tradicionalnog specijaliteta, Komisija može tražiti ekspertizu stručnjaka iz neke savjetodavne skupine.
            
         
               (4)
            
            
               Skupinu trebaju sačinjavati visokokvalificirani stručnjaci za različite znanstveno-tehničke discipline vezane uz poljoprivredu i poljoprivredno-prehrambenu industriju, humanističke znanosti i prava intelektualnog vlasništva.
            
         
               (5)
            
            
               Stoga treba osnovati skupinu znanstvenih stručnjaka za oznake izvornosti, oznake zemljopisnog podrijetla i garantirano tradicionalne specijalitete i iscrpno predvidjeti njezin opis poslova i organizaciju.
            
         
               (6)
            
            
               Znanstveni odbor za oznake izvornosti, oznake zemljopisnog podrijetla i potvrde o posebnosti osnovan Odlukom 93/53/EEZ od 21. prosinca 1992. (3) treba raspustiti,
            
         ODLUČILA JE:
   Članak 1.
   Ovime se osniva skupina znanstvenih stručnjaka, dalje u tekstu „skupina”, za oznake izvornosti, zemljopisnog podrijetla i oznake garantirano tradicionalnih specijaliteta.
   Članak 2.
   Opis poslova
   Komisija može konzultirati skupinu o svim pitanjima koja se odnose na zaštitu oznake zemljopisnog podrijetla, oznake izvornosti i garantirano tradicionalne specijalitete koje se odnose na poljoprivredne proizvode i prehrambene proizvode, a posebno o sljedećem:
   
               —
            
            
               usklađenost posebnog naziva za koji je prijava za registraciju podnesena s kriterijima utvrđenima u članku 2. Uredbe (EZ) br. 510/2006, a posebno povezanost između proizvoda i zemljopisnog okruženja i/ili ugleda tog naziva,
            
         
               —
            
            
               usklađenost posebnog naziva za koji je prijava za registraciju podnesena s kriterijima utvrđenima u člancima 2., 4. i 5. Uredbe (EZ) br. 509/2006, a posebno tradicijski i/ili poseban karakter tog naziva,
            
         
               —
            
            
               generički karakter naziva,
            
         
               —
            
            
               procjena kriterija u pogledu poštenog tržišnog natjecanja u trgovinskim transakcijama, i opasnost od zbunjivanja kupaca u slučaju sukoba između oznaka izvornosti ili oznaka zemljopisnog podrijetla i oznaka izvornosti ili oznaka zemljopisnog podrijetla koje već jesu registrirane, žigova, naziva biljnih sorata i životinjskih pasmina, homonima, ili naziva postojećih proizvoda kojima se zakonito trguje,
            
         
               —
            
            
               svako drugo pitanje od posebnog interesa koje se tiče područja ekspertize skupine.
            
         Predsjednik skupine može ukazati Komisiji da bi bilo prikladno konzultirati skupinu o nekom konkretnom pitanju.
   Komisija može, prema potrebi, tražiti od skupine da o nekom konkretnom pitanju donese mišljenje do danog roka.
   Članak 3.
   Članstvo – Imenovanje
   1.   Članove skupine imenuje Komisija između stručnjaka koji su se javili na poziv za podnošenje ponuda u tu svrhu, i koji su visokokvalificirani u različitim tehničkim i znanstvenim aspektima područja iz članka 2., te zajedno obuhvaćaju najširi mogući raspon znanstvenih i tehničkih disciplina, prema tom kriteriju, a na temelju zemljopisne raspodjele koja odražava raznolikost znanstvenih pitanja i pristupa u Zajednici.
   2.   Skupina ima 11 članova.
   Kandidati za koje se utvrdi da odgovaraju za mjesto u skupini ali nisu imenovani pozivaju se radi uvrštenja na popis pričuva. Taj Popis pričuva Komisija može koristiti kako bi imenovala kandidate koji će zamijeniti članove.
   3.   Primjenjuju se sljedeće odredbe:
   
               —
            
            
               članovi se imenuju u svom osobnom svojstvu i od njih se traži da Komisiju savjetuju neovisno od vanjskog utjecaja. Svoje odgovornosti ne mogu prenijeti na drugog člana niti na treću osobu,
            
         
               —
            
            
               rok dužnosti članova je tri godine i može se produžiti. Međutim, računajući od imenovanja iz stavka 1., članovi ne mogu ostati na položaju dulje od tri uzastopna mandata. Dužnost obnašaju sve dok ih se ne zamijeni ili dok im se imenovanje ne obnovi,
            
         
               —
            
            
               za članove koji više nisu u mogućnosti učinkovito doprinositi kod odlučivanja skupine, koji podnesu ostavku ili koji ne poštuju uvjete utvrđene u prvoj ili drugoj alineji ovog stavka ili članka 287. Ugovora o osnivanju Europske zajednice može se naći zamjena za preostalo razdoblje njihovog mandata,
            
         
               —
            
            
               članovi se svake godine pismeno obvezuju da će djelovati u javnom interesu i daju izjavu o tomu postoji li ili ne eventualni interes koji bi štetio njihovoj objektivnosti,
            
         
               —
            
            
               pojedinačna imena imenovanih članova objavljuju se na internetskoj stranici Opće uprave za poljoprivredu i ruralni razvitak i u seriji C Službenog lista Europske unije. Imena članova prikupljaju se, obrađuju i objavljuju u skladu s odredbama Uredbe (EZ) br. 45/2001 Europskog parlamenta i Vijeća o zaštiti i obradi osobnih podataka (4).
            
         Članak 4.
   Djelovanje
   1.   Među svojim članovima skupina bira predsjednika i dva zamjenika predsjednika. Izbor se provodi običnom većinom članova.
   2.   U dogovoru s Komisijom mogu se osnovati podskupine za preispitivanje posebnih pitanja obuhvaćenih projektnim zadatkom koji utvrdi skupina; podskupine se raspuštaju čim ispune svoje projektne zadatke.
   3.   Predstavnik Komisije može pozvati stručnjake i promatrače koji posjeduju posebno stručno znanje o pitanju koje je na dnevnom redu da sudjeluju u radu skupine kad je to potrebno i/ili nužno.
   4.   Informacije koje se dobiju kao rezultat prisustvovanja na sastancima skupine ili podskupine ne objavljuju se ako Komisija proglasi da se odnose na povjerljiva pitanja.
   Informacije dobivene putem članstva u skupini članovi ne smiju koristiti za profesionalne svrhe.
   5.   Skupina i njezine podskupine obično se sastaju na jednoj od lokacija na kojima su smješteni Komisija i njezini sektori, poštujući postupke i raspored koji ona utvrdi. Komisija organizira tajništvo. Ostale zainteresirane službene osobe Komisije smiju sudjelovati na sastancima.
   6.   Skupina donosi svoj poslovnik na temelju standardnog poslovnika koji je donijela Komisija.
   7.   Komisija smije na Internetu objaviti na prvobitnom jeziku dotičan dokument, zahtjeve za mišljenje, dnevne redove i zapisnike, te mišljenja koje je skupina donijela. Pod istim uvjetima isto se tako smije objaviti bilo koji radni dokument skupine.
   Članak 5.
   Troškovi sastanka
   Povrat troškova putovanja i smještaja koje imaju članovi, stručnjaci i promatrači u ispunjavanju aktivnosti skupine Komisija vrši u skladu s važećim pravilima Komisije. Za obavljene zadaće nema nagrade.
   Povrat troškova sastanaka vrši se u granicama raspoređenih sredstava dodijeljenih relevantnim sektorima na temelju godišnjeg postupka za raspodjelu sredstava.
   Članak 6.
   Stavljanje izvan snage
   Odluka 93/53/EEZ ovime se stavlja izvan snage.
   Međutim, Odbor uspostavljen tom Odlukom ostaje djelovati dok Komisija ne obavijesti njegove članove da je skupina koja se uspostavlja ovom Odlukom postala djelatna.
   Članak 7.
   Stupanje na snagu
   Ova Odluka stupa na snagu na dan objave u Službenom listu Europske unije.
   
   
      Sastavljeno u Bruxellesu 20. prosinca 2006.
      
         
            Za Komisiju
         
         Mariann FISCHER BOEL
         
         
            Članica Komisije
         
      
   
   
      (1)  SL L 93, 31.3.2006., str. 12.
   
      (2)  SL L 93, 31.3.2006., str. 1.
   
      (3)  SL L 13, 21.1.1993., str. 16. Odluka kako je zadnje izmijenjena Odlukom 97/656/EZ (SL L 277, 10.10.1997., str. 30.).
   
      (4)  SL L 8, 12.1.2001., str. 1.